LT Europos Sąjungos oficialusis leidinys L 164/32

KOMISIJOS REGLAMENTAS (EB) Nr. 553/2009

2009 m. birželio 25 d.

dėl specialaus konkurso Vengrijos intervencinės agentūros turimiems prieš 2007–2008 metus einančių prekybos metų derlių kukurūzams perparduoti Bendrijos rinkoje

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 43 straipsnio f punktą ir 4 straipsnį,

kadangi:

(1) 2009 m. vasario 12 d. Komisijos reglamente (EB) Nr. 127/2009, nustatančiame mokėjimo agentūrų ar intervencinių agentūrų turimų grūdų pardavimo tvarką ir sąlygas (2), numatyta, kad intervencinių agentūrų turimi grūdai turi būti parduodami konkurso tvarka, nustatant rinkos netrikdančią kainą.

(2) Komisijos reglamentu (EB) Nr. 712/2007 (3) paskelbti nuolatiniai 2007–2008 prekybos metų konkursai valstybių narių intervencinių agentūrų turimiems grūdams perparduoti Bendrijos rinkoje. Siekiant užtikrinti grūdų tiekimą gyvulių augintojams bei pašarų gamintojams konkurencinga kaina pirmaisiais 2008–2009 prekybos metų mėnesiais, šis reglamentas buvo iš dalies pakeistas, siekiant nustatyti, kad pasiūlymus daliniams konkursams būtų galima teikti iki 2008 m. gruodžio 17 d.

(3) 2007–2008 prekybos metų pradžioje Bendrijos intervenciniuose sandėliuose buvo sukaupta 2,46 mln. tonų grūdų, iš kurių 2,23 mln. tonų kukurūzų. Minėtais prekybos metais gana didelės intervencinės atsargos, daugiausiai kukurūzų, buvo parduotos pagal Reglamentu (EB) Nr. 712/2007 nustatytą konkursą.

(4) Tačiau atsižvelgus į nuo 2008 metų rugsėjo vidurio susidariusias rinkos sąlygas, ypač kainų požiūriu, ekonominės veiklos vykdytojai iki 2008 m. spalio 31 d. daugiau pasiūlymų nepateikė, liko 16 000 tonų intervencinių kukurūzų. Šios senos atsargos (daugiausia 2004 m. ir 2005 m. derlių) sudarys konkurenciją gausiam 2008 m. Bendrijos kukurūzų derliui, kurio pardavimo kainos dar 2008 m. spalio 31 d. buvo mažesnės už intervencines kainas. Atsižvelgus į padėti reikėtų leisti tas atsargas panaudoti vidaus rinkoje.

(5) Reglamento (EB) Nr. 127/2009 7 straipsnio 3 dalyje nustatyta, kad jeigu per prekybos metus bendro rinkos organizavimo veikimas yra trikdomas, pirmiausia dėl sunkumų parduodant grūdus 1 dalies nuostatas atitinkančiomis kainomis, grūdų pardavimas Bendrijos rinkoje susidarius ypatingoms sąlygoms gali būti organizuojamas paskelbus specialius konkursus. Ilgalaikis Vengrijos intervencinės agentūros turimų prieš 2007–2008 metus einančių prekybos metų derlių kukurūzų saugojimas ir šiuo metu Vengrijoje nustatyta kukurūzų rinkos kaina laikomos šiomis ypatingomis sąlygomis, dėl kurių gali būti organizuojamas specialus konkursas prieš 2007–2008 metus einančių prekybos metų derlių kukurūzams parduoti galimai mažesne už rinkos kaina.

(6) Be to, Bendrijos rinkose nustatyta didelė kainų kaita. Dėl tokių kainos skirtumų konkursą laimėjusieji ekonominės veiklos vykdytojai gali jiems priklausančių partijų neatsiimti. Reglamento (EB) Nr. 127/2009 5 straipsnio 3 dalies antroje pastraipoje nustatytas 5 EUR už toną užstatas neužtikrina partijų atsiėmimo. Siekiant išvengti tokios situacijos ir sudaryti sąlygas veiksmingai konkurso, kuriam taikomas šis reglamentas, eigai, minėtą užstatą reikėtų padidinti, kad rizika būtų apribota.

(7) Siekiant atsižvelgti į padėtį Bendrijos rinkoje, tikslinga nustatyti, kad šį konkursą administruotų Komisija. Be to, turi būti numatytas mažiausios pardavimo kainos pasiūlymams taikomas paskirstymo koeficientas.

(8) Siekiant veiksmingai administruoti sistemą, reikėtų, kad Komisijos prašoma informacija būtų perduodama elektroniniu būdu. Svarbu, kad intervencinės agentūros Komisijai pateikiamame pranešime būtų užtikrintas konkurso dalyvių anonimiškumas.

(9) Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

PRIĖMĖ ŠĮ REGLAMENTĄ:

1 straipsnis

Vengrijos intervencinė agentūra organizuoja konkursą jos turimiems prieš 2007–2008 metus einančių prekybos metų derlių kukurūzams parduoti Bendrijos rinkoje.

2 straipsnis

1. 1 straipsnyje numatytas pardavimas organizuojamas Reglamente (EB) Nr. 127/2009 numatyta tvarka.

2. Nukrypstant nuo Reglamento (EB) Nr. 127/2009 7 straipsnio 1 dalies mažiausia pardavimo kaina gali būti mažesnė už intervencinę kainą, prie kurios pridėtas mėnesinis padidinimas.

3. Nukrypstant nuo Reglamento (EB) Nr. 127/2009 5 straipsnio 3 dalies antros pastraipos, pasiūlymo užstatas yra 10 EUR už toną.

3 straipsnis

1. Pirmojo dalinio konkurso galutinis pasiūlymų pateikimo terminas baigiasi 2009 m. birželio 30 d. 13 valandą (Briuselio laiku).

Kitų dalinių konkursų galutinis pasiūlymų pateikimo terminas baigiasi tolesnių trečiadienių 13 valandą (Briuselio laiku).

— 2009 m. liepos 15 d.

— 2009 m. rugpjūčio 5 ir 26 d.,

— 2009 m. rugsėjo 9 ir 23 d.,

— 2009 m. spalio 14 ir 28 d.,

— 2009 m. lapkričio 11 ir 25 d.,

— 2009 m. gruodžio 2 ir 16 d.

2. Pasiūlymai turi būti pateikiami Vengrijos intervencinei agentūrai:

Mezőgazdasági és Vidékfejlesztési Hivatal Soroksári út. 22–24 H-1095 Budapest Tel. (36) 1219 62 60 Faksas (36) 1219 89 05 El. paštas ertekesites@mvh.gov.hu Interneto svetainė www.mvh.gov.hu

4 straipsnis

Pasibaigus 3 straipsnio 1 dalyje nustatytam pasiūlymų pateikimo terminui, atitinkama intervencinė agentūra per keturias valandas praneša Komisijai apie gautus pasiūlymus. Jeigu pasiūlymų nepateikiama, atitinkama valstybė narė apie tai praneša Komisijai per minėtą laikotarpį. Jei per nustatytą laikotarpį valstybės narės Komisijai pranešimo apie paraiškas nenusiunčia, Komisija laiko, kad atitinkamoje valstybėje narėje paraiškų nepateikta.

Pirmoje pastraipoje paminėti pranešimai perduodami elektroniniu būdu pagal priede pateiktą pavyzdį. Konkurso dalyvių tapatybė neturi būti atskleista.

5 straipsnis

1. Reglamento (EB) Nr. 1234/2007 195 straipsnio 2 dalyje nustatyta tvarka Komisija nustato mažiausią kukurūzų pardavimo kainą arba nusprendžia konkurso laimėtojo neskirti.

2. Jeigu dėl 1 dalyje nurodytos nustatytos mažiausios kainos viršijamas didžiausias turimas kiekis, gali būti nustatytas siūlomo kiekio už mažiausią kainą paskirstymo koeficientas siekiant neviršyti didžiausio turimo kiekio.

6 straipsnis

Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2009 m. birželio 25 d. Komisijos vardu Mariann FISCHER BOEL Komisijos narė

(1) OL L 299, 2007 11 16, p. 1.

(2) OL L 42, 2009 2 13, p. 3.

(3) OL L 163, 2007 6 23, p. 7.